xml version="1.0" encoding="UTF-8"?


Úradný vestník C 12/2019


| | | |
| --- | --- | --- |
| | | ISSN 1977-1037 |
| Úradný vestník Európskej únie | | C 12 |
| European flag | | |
| Slovenské vydanie | Informácie a oznámenia | Ročník 62 11. januára 2019 |

---

| | | |
| --- | --- | --- |
| Obsah | | Strana |
| | IV   Informácie | |
| | INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE | |
| | Európsky parlament | |
| 2019/C 12/01 | [LX. plenárne zasadnutie Konferencie výborov pre európske záležitosti – 18. – 20. novembra 2018, Viedeň – Príspevok prijatý na LX. zasadnutí Konferencie výborov pre európske záležitosti](http://publications.europa.eu/resource/uriserv/OJ.C_.2019.012.01.0001.01.SLK.xhtml) | [1](#C_2019012SK.01000101.doc) |

---

| | |
| --- | --- |
| SK | |

---

IV Informácie

INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE

Európsky parlament

| | | | |
| --- | --- | --- | --- |
| 11.1.2019 | SK | Úradný vestník Európskej únie | C 12/1 |

---

LX. PLENÁRNE ZASADNUTIE KONFERENCIE VÝBOROV PRE EURÓPSKE ZÁLEŽITOSTI

18. – 20. novembra 2018, Viedeň

Príspevok prijatý na LX. zasadnutí Konferencie výborov pre európske záležitosti

(2019/C 12/01)

1.   BEZPEČNOSŤ A BOJ PROTI NELEGÁLNEJ MIGRÁCII

| | | |
| --- | --- | --- |
| | 1.1. | Konferencia výborov pre európske záležitosti (COSAC) pripomína, že je potrebný komplexný a súdržný prístup EÚ k migrácii, ktorý zaručí jednotnosť vnútorných a vonkajších politík, zahrnie všetky migračné trasy a bude založený na zásadách a hodnotách, na ktorých je postavená EÚ. Preto je potrebné zamerať sa na politiku legálnej, bezpečnej a riadnej migrácie, s náležitým ohľadom na právo na azyl a zásadu zákazu vyhostenia alebo vrátenia. Na to, aby bolo možné nájsť dlhodobé a účinné riešenie ľudských, spoločenských a politických výziev neregulárnej migrácie a núteného vysídľovania obyvateľstva, je potrebné posilniť spoluprácu v rámci širšieho partnerstva s krajinami pôvodu, tranzitnými a tretími krajinami, v ktorých sa nachádzajú utečenci, osoby s postavením medzinárodnej ochrany alebo žiadatelia o azyl, s cieľom riešiť základné príčiny tohto fenoménu a zničiť obchodný model prevádzačov a obchodníkov s ľuďmi. COSAC taktiež zdôrazňuje potrebu reformy spoločného európskeho azylového systému s plne funkčnou Agentúrou Európskej únie pre azyl, ktorej základom bude spravodlivá rovnováha medzi zodpovednosťou a solidaritou, a ktorá podporí vykonávanie odsekov 5 a 6 záverov Európskej rady z 28. júna 2018. |

| | | |
| --- | --- | --- |
| | 1.2. | COSAC sa domnieva, že treba vynaložiť väčšie úsilie v oblasti ochrany vonkajších hraníc EÚ s cieľom predísť neregulovanému vstupu na územie EÚ, riešiť otázku prevádzania a obchodu s ľuďmi a zabrániť stratám ľudských životov na mori. COSAC uznáva dôležitosť Schengenu a jeho reformy, ktorá zahŕňa aj pokračovanie v procese rozširovania Schengenu, za predpokladu, že budú splnené všetky kritériá pri ochrane vonkajších hraníc EÚ. Taktiež zdôrazňuje potrebu rázne zintenzívniť účinný návrat neregulárnych migrantov v súlade so základnými zásadami medzinárodného práva a práva EÚ. V súlade s októbrovými závermi Európskej rady je COSAC toho názoru, že už existujúce dohody o readmisii by sa mali úplne vykonať, a to tak, aby nediskriminovali žiaden členský štát EÚ, mali by sa uzavrieť nové formálne dohody o readmisii, a zároveň by sa mal vytvárať a uplatňovať potrebný pákový efekt prostredníctvom všetkých relevantných politík a nástrojov, ktoré má EÚ k dispozícii. Na úplné vykonanie vyhlásenia EÚ a Turecka vo vzťahu k členským štátom EÚ bude potrebné vynaložiť dodatočné úsilie. |

| | | |
| --- | --- | --- |
| | 1.3 | COSAC víta návrhy Komisie týkajúce sa smernice o návrate, Agentúry pre azyl a Európskej agentúry pre pohraničnú a pobrežnú stráž [(1)](#ntr1-C_2019012SK.01000101-E0001), ktoré zabezpečia čo najefektívnejšie využitie zdrojov a vypracovanie spoločných minimálnych noriem dozoru na vonkajších hraniciach, ktoré zároveň náležite rešpektujú zodpovednosti a právomoci členských štátov a zaručujú účinnú parlamentnú kontrolu. COSAC taktiež vyzýva všetky dotknuté strany, aby pokračovali v debatách s cieľom dohodnúť sa na reforme dublinského nariadenia, ktorá zaručí spravodlivejší prístup s efektívnejším rozdelením záťaže. COSAC zdôrazňuje potrebu urýchlene nájsť riešenie pre spoločný európsky azylový systém a vyzýva Radu, aby pokračovala vo svojej práci a pokúsila sa ju čo najskôr dokončiť. |

| | | |
| --- | --- | --- |
| | 1.4. | COSAC pripomína, že hlavy štátov a predsedovia vlád krajín EÚ sa 19. a 20. septembra 2018 stretli na neformálnom stretnutí v Salzburgu a debatovali o dôležitých záležitostiach týkajúcich sa vnútornej bezpečnosti, vyhodnotili dosiahnutý pokrok a dohodli sa, že okrem iného zintenzívnia svoje úsilie v boji proti všetkým typom počítačovej kriminality, manipulácie a dezinformácií. V tejto súvislosti COSAC žiada o zavedenie opatrení na boj proti nelegálnym a škodlivým kybernetickým činnostiam a nelegálnym a škodlivým činnostiam umožneným kybernetickými prostriedkami a o vybudovanie silnej kybernetickej bezpečnosti s ohľadom na základné práva, najmä v oblasti ochrany súkromia. Práca týkajúca sa všetkých nedávnych návrhov Komisie by mala byť dokončená do konca legislatívneho cyklu. |

| | | |
| --- | --- | --- |
| | 1.5. | COSAC zdôrazňuje dôležitosť opatrení zameraných na posilňovanie schopnosti predchádzať a účinne reagovať na radikalizáciu a terorizmus. Podporuje nedávne kroky podstúpené na zlepšenie interoperability informačných systémov a databáz, na posilnenie schopností krízového riadenia Únie a súdržnosti a účinnosti mechanizmov reakcie na krízu na vnútroštátnej úrovni a úrovni EÚ. |

2.   ZABEZPEČENIE PROSPERITY A KONKURENCIESCHOPNOSTI PROSTREDNÍCTVOM DIGITALIZÁCIE

| | | |
| --- | --- | --- |
| | 2.1. | COSAC zdôrazňuje, že na zabezpečenie udržateľnej prosperity a konkurencieschopnosti EÚ je potrebné rozvíjať regulačný rámec, ktorý bude zároveň držať krok s rýchlym technologickým pokrokom. Je dôležité, aby sa EÚ neustále snažila predchádzať nadmernej regulácii a robila pokroky v oblasti inovácií a digitalizácie. |

| | | |
| --- | --- | --- |
| | 2.2. | COSAC vyzýva spoluzákonodarcov, aby urýchlene pracovali na návrhoch Komisie z apríla 2018 týkajúcich sa zdaňovania digitálneho hospodárstva a najnovšieho balíka opatrení v oblasti údajov a dokončili zvyšné legislatívne návrhy týkajúce sa jednotného digitálneho trhu vrátane návrhu o súkromí v elektronických komunikáciách, ktorý je posledným nástrojom nevyhnutným na úspešnú aktualizáciu právneho rámca EÚ na ochranu údajov v súčasnom legislatívnom cykle. V súlade so stanoviskom Európskej Rady COSAC víta prebiehajúcu činnosť európskych inštitúcií a členských štátov v oblasti koordinovaného plánu týkajúceho sa umelej inteligencie. |

| | | |
| --- | --- | --- |
| | 2.3. | COSAC víta, že v návrhu programu Horizont Európa Komisia nie len nadväzuje na dobre zavedené nástroje financovania, ale poskytuje aj nové podnety pokiaľ ide o Európsku radu pre inováciu alebo rozvoj v oblasti silnejšieho zamerania sa na úlohy vo výskume a inováciách. COSAC podporuje rozvoj kľúčových možností programu Digitálna Európa, akými je napríklad vysokovýkonná výpočtová technika, umelá inteligencia, kybernetická bezpečnosť a pokročilé digitálne zručnosti, ale aj to, aby boli plošne využívané a dostupné naprieč hospodárstvom a spoločnosťou či už v súkromnom, alebo verejnom sektore. Rešpektovanie základných práv, a to najmä práva na rešpektovanie súkromného života a na ochranu osobných údajov, má byť navyše zaručené a náležite začlenené do rozvoja týchto iniciatív. |

| | | |
| --- | --- | --- |
| | 2.4. | COSAC sa obáva, že neustále rodové rozdiely v digitálnej oblasti naprieč EÚ zabraňujú pokroku v tejto oblasti. Ženy sú v Európe nedostatočné zastúpené na všetkých úrovniach v digitálnom sektore. Aj napriek tomu, že sa tento sektor rozširuje veľmi rýchlo a každoročne vytvára priestor pre stovky tisíc nových pracovných pozícií, podiel žien pracujúcich v tomto sektore sa neustále zmenšuje. V snahe zabrániť takémuto vývoju COSAC podporuje iniciatívy Komisie, ktoré bojujú proti tomuto stereotypu, podporujú a investujú do digitálnych kompetencií a uľahčujú ženám zapojiť sa do digitálneho podnikateľstva a inovácií. |

3.   ZÁPADNÝ BALKÁN / JUHOVÝCHODNÁ EURÓPA A SUSEDSTVO EÚ

| | | |
| --- | --- | --- |
| | 3.1. | COSAC spolu s rakúskym predsedníctvom Rady EÚ opätovne potvrdzuje, že podporuje a posilňuje svoju angažovanosť v rozvoji konkrétnej perspektívy EÚ s merateľnými výsledkami pre západný Balkán / juhovýchodných európskych partnerov, podľa ich jednotlivých výkonov a na základe spoločných hodnôt a zásad, akými sú demokracia, právny štát, dobrá správa, sloboda prejavu a nezávislosť médií, rešpektovanie ľudských práv, zmierenie a dobré susedské vzťahy, boj proti korupcii a organizovanému zločinu. |

| | | |
| --- | --- | --- |
| | 3.2. | COSAC víta spoločné vyhlásenie o regionálnej spolupráci a dobrých susedských vzťahoch, spoločné vyhlásenie o nezvestných osobách a spoločné vyhlásenie o vojnových zločinoch podpísané na samite o západnom Balkáne v Londýne 10. júla 2018 v rámci berlínskeho procesu a agendu priorít zo Sofie prijatú 17. mája 2018 na samite EÚ - západný Balkán. COSAC podporuje rakúske predsedníctvo Rady EÚ pri napredovaní tejto agendy. |

| | | |
| --- | --- | --- |
| | 3.3. | COSAC zdôrazňuje, že v nasledujúcom viacročnom finančnom rámci je potrebné zohľadniť poskytnutie primeraných finančných prostriedkov pre potenciálne nové členské štáty EÚ. |

| | | |
| --- | --- | --- |
| | 3.4. | COSAC berie do úvahy pokrok zo strany západného Balkánu / juhovýchodných európskych partnerov, no aj napriek tomu opätovne zdôrazňuje, že na zrýchlenie vnútroštátneho procesu reforiem a dosiahnutie nezvratných a udržateľných výsledkov je potrebné vynaložiť viac úsilia vrátane posilňovania demokratických inštitúcií a reformy verejnej správy. COSAC vyzdvihuje, že na riešenie otvorených dvojstranných sporov v danom regióne, vrátane hraničných sporov, a teda na zvýšenie stability a prosperity tohto regiónu, je potrebné pokračovať v snahe, ktorá vedie k dosiahnutiu týchto cieľov. COSAC víta pozitívny vývoj situácie v tomto regióne, najmä čo sa týka historickej dohody medzi bývalou Juhoslovanskou republikou Macedónsko a Gréckom po dlhotrvajúcom spore o názov. |

| | | |
| --- | --- | --- |
| | 3.5. | COSAC vyzýva západný Balkán / juhovýchodných partnerov, aby posilnili svoju odolnosť proti destabilizačným zásahom zo zahraničia a dezinformáciám, a aby sa spojili vo svojich strategických rozhodnutiach tak, že zabezpečia plný súlad so spoločnou zahraničnou a bezpečnostnou politikou EÚ. |

| | | |
| --- | --- | --- |
| | 3.6. | S cieľom zdôrazniť dôležitosť všetkých susedných krajín, COSAC uznáva dôležitosť Východného partnerstva a vyzdvihuje, že úspech Východného partnerstva by nemohol byť dosiahnutý bez spoločného úsilia všetkých inštitúcií EÚ, členských štátov EÚ a samotných štátov Východného partnerstva. COSAC opätovne zdôrazňuje, že sankcie proti Rusku treba dodržiavať dovtedy, kým nebudú dohody z Minska plne vykonané. |

| | | |
| --- | --- | --- |
| | 3.7. | Cieľom stálej štruktúrovanej spolupráce (PESCO) ako neoddeliteľnej súčasti spoločnej bezpečnostnej a obrannej politiky je prispievať k stabilite a bezpečnosti v geografickom rámci Európskej únie. COSAC oceňuje túto spoluprácu ako nástroj na posilnenie európskej obrany. |

4.   BREXIT – SÚČASNÝ STAV

| | | |
| --- | --- | --- |
| | 4.1. | COSAC uznáva, že lídri EÚ27 na zasadnutí Európskej rady (o článku 50), ktoré sa konalo 17. októbra 2018, znovu potvrdili svoju plnú dôveru v Michela Barniera ako hlavného vyjednávača Únie a taktiež potvrdili svoju odhodlanosť zostať zjednotení. COSAC zdôrazňuje, že integrita vnútorného trhu a právomoc Súdneho dvora Európskej únie týkajúca sa zásad vnútorného trhu musí byť zachovaná. |

| | | |
| --- | --- | --- |
| | 4.2. | COSAC zdôrazňuje, že Veľkopiatková dohoda sa musí bezpodmienečne ochrániť prostredníctvom akýchkoľvek výsledkov vyjednávania s cieľom poskytnúť obyvateľom udržateľné riešenie. COSAC vyzdvihuje potrebu solidarity voči Írsku. |

| | | |
| --- | --- | --- |
| | 4.3. | COSAC víta návrh dohody o vystúpení a povzbudzuje hlavného vyjednávača Únie, aby pokračoval vo svojej snahe dospieť k dohode o politickom vyhlásení o budúcich vzťahoch. |

| | | |
| --- | --- | --- |
| | 4.4. | COSAC zdôrazňuje dôležitosť medziparlamentnej spolupráce so Spojeným kráľovstvom v období po brexite a plánuje preskúmať možnosti svojej vlastnej spolupráce so Spojeným kráľovstvom hneď po tom, čo sa uzavrie dohoda o vystúpení a bude známy rámec upravujúci vzťahy medzi EÚ a Spojeným kráľovstvom. |

5.   POLITIKA V OBLASTI KLÍMY A ENERGITICKÁ ÚNIA

| | | |
| --- | --- | --- |
| | 5.1. | COSAC opätovne potvrdzuje, že Európska únia a jej členské štáty sa zaviazali v plnej miere urýchlene prijať Parížsku dohodu a naďalej stáť na čele v boji proti zmene klímy, a to aj prostredníctvom prijatia prebiehajúcich legislatívnych návrhov na úrovni EÚ. Táto dohoda zostáva základným kameňom globálneho úsilia o účinné riešenie zmeny klímy na globálnej úrovni. Vzhľadom na nedávnu správu Medzivládneho panelu o zmene klímy (IPCC) COSAC zdôrazňuje potrebu obmedziť nárast priemernej globálnej teploty výrazne pod hodnotu 2 °C v porovnaní s predindustriálnymi úrovňami a pokračovať v tomto úsilí s cieľom dosiahnuť hodnotu 1,5 °C. |

| | | |
| --- | --- | --- |
| | 5.2. | COSAC víta projekt energetickej únie a každú snahu o vytvorenie bezpečnejšej a udržateľnej energetickej politiky. COSAC podporuje komplexný prístup, v ktorom bude Európska únia na čele boja proti zmene klímy, a ktorý zvýši výrobu energie z obnoviteľných zdrojov. Vzhľadom na Konferenciu OSN o zmene klímy (COP24), ktorá sa bude konať v Poľsku od 3. do 14. decembra 2018, COSAC dúfa, že sa príjmu ambiciózne a komplexné pravidlá vykonávania Parížskej dohody. |

| | | |
| --- | --- | --- |
| | 5.3. | COSAC sa domnieva, že projekt energetickej únie môže výrazne prispieť k dosiahnutiu cieľov Parížskej dohody. COSAC zdôrazňuje najmä to, že podpora obnoviteľných zdrojov energie prispieva k dosiahnutiu cieľov vytýčených v Parížskej dohode. Využitie energie z obnoviteľných zdrojov zároveň znižuje závislosť Európskej únie na dovoze energie. |

| | | |
| --- | --- | --- |
| | 5.4. | COSAC schvaľuje opatrenia, ktoré vedú k urýchlenému prijatiu balíka opatrení v oblasti čistej energie v plnej miere, a to najmä všetky kroky, ktoré boli podstúpené s cieľom vytvoriť vnútorný trh s elektrinou a zlepšiť pripravenosť Európskej únie na riziká. COSAC ďalej víta vytvorenie systému pre riadenie energetickej únie, ktorý zahŕňa plánovanie v oblasti klímy a energetiky v jednotnom rámci, keďže by viedol k vytvoreniu mechanizmu spolupráce dohliadajúceho na výkon cieľov politiky EÚ v oblasti klímy a energetiky na obdobie do roku 2030. |

| | | |
| --- | --- | --- |
| | 5.5. | COSAC poznamenáva, že niekoľko členských štátov sa spolieha na jediného dodávateľa energie, čo predstavuje výzvu pre Európsku úniu – najväčšieho svetového dovozcu energie. COSAC podporuje úsilie Európskej únie vynaložené na maximalizáciu využitia energie z domácich zdrojov v súlade s cieľmi v oblasti klímy, na zabezpečenie bezpečného zásobovania energiou a diverzifikáciu zdrojov energie. COSAC poukazuje na to, že opatrenia vykonané s cieľom ochraňovať životné prostredie a zvýšiť výrobu energie z obnoviteľných zdrojov taktiež prispievajú ku konkurencieschopnosti Európskej únie. V tejto oblasti COSAC zdôrazňuje aj dôležitosť výskumu a vývoja. COSAC navyše podporuje aj nové technológie v oblasti energie a inovačné riešenia. |

| | | |
| --- | --- | --- |
| | 5.6. | Energia musí zostať cenovo dostupná pre občanov a podniky. COSAC je síce zástancom plánov, ktoré vedú k ochrane klímy a životného prostredia, no zdôrazňuje aj to, že sa musí zabezpečiť aj udržateľná budúcnosť pre priemysel a podniky a spravodlivá hospodárska súťaž. Je potrebné pamätať na cenovú dostupnosť energie a konkurencieschopnosť európskeho priemyslu. Treba zobrať do úvahy aj špecifické potreby energeticky náročných priemyselných odvetví. |

| | | |
| --- | --- | --- |
| | 5.7. | COSAC opätovne zdôrazňuje, že boj proti zmene klímy musí zostať jedným z kľúčových úsilí v oblasti environmentálnej politiky Európskej únie. Zároveň sa však nesmú zanedbať ani ostatné príčiny znečistenia životného prostredia. COSAC taktiež poznamenáva, že plasty a najmä mikroplasty v značnej miere spôsobujú znečistenie, konkrétne vnútrozemských vôd a oceánov. COSAC pripisuje dôležitosť zintenzívneniu činnosti v boji proti znečisťovaniu životného prostredia plastmi a zastaveniu používania mikroplastov v rôznych skupinách výrobkov. COSAC podporuje opatrenia zamerané na znižovanie množstva plastového odpadu, najmä čo sa týka jednorazových výrobkov z plastov. |

| | | |
| --- | --- | --- |
| | 5.8. | COSAC víta činnosť programu Európskej únie LIFE, ktorý podporuje opatrenia v oblasti klímy a projekty zamerané na ochranu prírody a životného prostredia naprieč EÚ. COSAC zdôrazňuje dôležitosť takýchto projektov. |

6.   PRIBLÍŽENIE TRANSPARENTNEJ EURÓPSKEJ ÚNIE K SVOJIM OBČANOM VZHĽADOM NA NADCHÁDZAJÚCE VOĽBY DO EURÓPSKEHO PARLAMENTU

| | | |
| --- | --- | --- |
| | 6.1. | COSAC v približovaní Európskej únie k jej občanom zdôrazňuje kľúčovú rolu zásady subsidiarity. Rozhodnutia sa majú prijímať čo najotvorenejšie a čo najbližšie k občanom. |

| | | |
| --- | --- | --- |
| | 6.2. | COSAC víta správu osobitnej skupiny pre subsidiaritu, proporcionalitu a scenár „Menej, ale efektívnejšie“ a nedávne oznámenie Európskej komisie s názvom Zásady subsidiarity a proporcionality: Posilnenie ich úloh v tvorbe politík EÚ, a k nemu priložené odporúčania o tom, ako urobiť subsidiaritu aktívnejšou a viditeľnejšou. |

| | | |
| --- | --- | --- |
| | 6.3. | COSAC zdôrazňuje, že na zabezpečenie vysokej miery transparentnosti, efektívnosti a prijatia širokou verejnosťou je veľmi dôležité, aby sa národné parlamenty náležite zapojili do legislatívnych a rozhodovacích procesov na európskej úrovni. COSAC podporuje inštitúcie EÚ a národné a regionálne parlamenty, regionálne a miestne orgány a občiansku spoločnosť v spolupráci vedúcej k zlepšeniu výmeny názorov medzi parlamentmi, orgánmi a občanmi naprieč Európskou úniou. |

| | | |
| --- | --- | --- |
| | 6.4. | COSAC víta návrh Európskej komisie zlepšiť komunikáciu s regionálnymi a miestnymi orgánmi a zohľadniť ich špecifiká vo všeobecných konzultáciách. COSAC vyzýva regionálne a miestne orgány, aby zintenzívnili svoju interakciu s Európskou komisiou. |

| | | |
| --- | --- | --- |
| | 6.5. | COSAC považuje správu osobitnej skupiny pre subsidiaritu, proporcionalitu a scenár „Menej, ale efektívnejšie“ a oznámenie Európskej komisie Zásady subsidiarity a proporcionality: Posilnenie ich úloh v tvorbe politík EÚ„ za dobrý základ pre ďalšie diskusie. So zreteľom na názor, ktorý COSAC vyjadril v záveroch svojho LVIII. zasadnutia týkajúcich sa postupu pri vytváraní osobitnej skupiny, COSAC zdôrazňuje, že je dôležité, aby boli národné parlamenty a Európsky parlament prizvané k aktívnej účasti na týchto diskusiách. Tieto diskusie by sa mali týkať, okrem iného, predĺženia osemtýždňovej lehoty na podanie odôvodnených stanovísk v rámci mechanizmu kontroly subsidiarity vyňatím obdobia prestávok, preskúmaním možností zavedenia dvanásťtýždňovej lehoty a otázky poskytovania dodatočnej príležitosti národným parlamentom vyjadriť svoj názor o proporcionalite a právnom základe navrhovanej legislatívy v odôvodnených stanoviskách, berúc do úvahy, že niektoré zmeny môžu byť vykonané bez zásahu do Zmluvy. COSAC opätovne zdôrazňuje, že oceňuje mechanizmus takzvanej zelenej karty, ktorý je rozšírením politického dialógu medzi Európskou komisiou a národnými parlamentmi. |

| | | |
| --- | --- | --- |
| | 6.6. | COSAC víta úsilie inštitúcií EÚ vynaložené na dosiahnutie väčšej transparentnosti. V tejto súvislosti COSAC berie do úvahy prebiehajúce úsilie Rady preskúmať svoje normy legislatívnej transparentnosti, a víta požiadavku na väčšiu transparentnosť zo strany európskeho ombudsmana a národných parlamentov. COSAC bude pozorne sledovať diskusie Rady, vyzýva Radu, aby včas podala správu o akomkoľvek pokroku v týchto úvahách, a opätovne zdôrazňuje závery uvedené v odseku 2.8. príspevku prijatého na LVIII. zasadnutí COSAC (Estónsko) a v odsekoch 2.6./2.7. príspevku prijatého na LIX. zasadnutí COSAC (Bulharsko). So zreteľom na návrh Európskej komisie o povinnom registri transparentnosti COSAC žiada všetky zainteresované strany, aby pristupovali k tejto veci konštruktívnym spôsobom. |

| | | |
| --- | --- | --- |
| | 6.7. | COSAC zdôrazňuje, že zastúpenie občanov Európskej únie v Európskom parlamente je založené na slobodných a spravodlivých voľbách. Politické strany na európskej úrovni slúžia ako priame spojenie medzi občanmi a politickým systémom a prispievajú k transparentnosti a lepšiemu porozumeniu rozhodovacích procesov Európskej únie. |

| | | |
| --- | --- | --- |
| | 6.8. | Vzhľadom na nadchádzajúce európske voľby, ktoré sa budú konať od 23. do 26. mája 2019, COSAC oceňuje snahu inštitúcií EÚ o posilnenie demokratickej odolnosti v Európe. Medzi dôležité opatrenia, ktoré slúžia na účinný boj proti novým druhom hrozieb pre slobodné a spravodlivé voľby, patrí zabezpečenie transparentnosti v online politických reklamách, boj proti dezinformačným kampaniam, zlepšovanie pravidiel upravujúcich financovanie európskych politických strán a posilňovanie kybernetickej bezpečnosti. |

| | | |
| --- | --- | --- |
| | 6.9. | COSAC povzbudzuje všetkých občanov EÚ, aby sa aktívne zúčastnili nadchádzajúcich európskych volieb. COSAC navyše pripomína, že každý občan Európskej únie je oprávnený priamo sa zúčastniť na demokratickom živote Únie, okrem iného prostredníctvom Európskej iniciatívy občanov. |

---

[(1)](#ntc1-C_2019012SK.01000101-E0001)  COM(2018) 634 final, COM(2018) 633 final a COM(2018) 631 final.

---